钦定古今图书集成/明伦汇编/人事典/第061卷 > 《效阮公诗五首》前人
## 钦定古今图书集成/明伦汇编/人事典/第061卷 > 《效阮公诗五首》前人

少年学击剑，从师至幽州。燕赵兵马地，唯见古时丘。
登城望山水，平原独悠悠。寒暑有往来，功名安可留。

又

徒羡草木利，不爱金璧身。至德所以贵，《河上有丈人》。

又

假乘试行游，北望高山岑。翩翩征鸟翼，萧萧松柏阴。
感时多辛酸，览物更伤心。性命有定理，祸福不可禁。
唯见云际鹄，江海自追寻。

又

夕云映西山，蟋蟀吟《桑梓》。零露被百草，秋风吹桃李。
君子怀苦心，感慨不能止。驾言远行游，驱马清河涘。
寒暑更进退，金石有终始。光色俯仰间，英艳难久恃。

又

至人贵无为，裁魂守寂寥。唯有驰骛士，风尘在一朝。
舆马相夸耀，宾从共矜骄。天道好盈缺，春华故秋凋。
不知北山民，商歌弄场笛。